Dietrich Bonhoeffer

Diwinydd Lutheraidd ac awdur Almaenig oedd Dietrich Bonhoeffer (4 Chwefror 1906 -  9 Ebrill 1945).

Ganed Bonhoeffer yn ninas Breslau (Wroclaw yng Ngwlad Pwyl heddiw). Astudiodd ym Merlin (1924-1927) ac Efrog Newydd (1930). Datblygodd y syniad fod rhaid i'r eglwys fod yn sanctorum communio, cymuned o'r saint.  Bu'n weinidog yn Llundain yn 1933 a 1934. Wedi dychwelyd i'r Almaen, datblygodd i fod yn wrthwynebydd i Natsïaeth, a bu ganddo ran yn y cynllun gan swyddogion y fyddin ac eraill i ladd Adolf Hitler. Cymerwyd ef i'r ddalfa yn Ebrill 1943, wedi i'r awdurdodau ddarganfod ei fod yn darparu arian i alluogi Iddewon i ddianc i'r Swistir. Wedi'r ymdrech aflwyddiannus i ladd Hitler ar  20 Gorffennaf 1944, darganfuwyd ei gysylltiadau a'r cynllun, a dedfrydwyd ef i farwolaeth. Dienyddiwyd ef yng ngwersyll carchar Flossenbürg.

Llyfryddiaeth
 Harri Williams, Bonhoeffer, Y Meddwl Modern (Gwasg Gee, 1981)

Categori:Genedigaethau 1906
Categori:Marwolaethau 1945
Categori:Diwinyddion Cristnogol o'r Almaen
Categori:Pobl fu farw trwy grogi